FACEREA 


SZASZ GEZA 


A fost jignit. I s-a pus la îndoială logica raţionamentului. Ba mai 
mult, a fost şi ironizat. Bine a făcut că i-a lăsat acolo... Să se 
descurce... Vor veni ei după el... 

— Şi dacă va fi prea tirziu? l-a străfulgerat gîndul, degeaba mai 
vin... O umbră de nelinişte l-a cuprins amestecată cu îndoială: 
poate, totuşi, nu e bine ce face. Ba să se descurce, s-a îndărătnicit. 
Aşa le trebuie... La urma urmei, pot să mă justific, m-am supus 
majorităţii... 

Problema s-a ivit acum o săptămînă, cînd erau deja hotăriţi să se 
reîntoarcă. Cercetările minuţioase timp de două luni n-au dat nici 
un rezultat. N-au găsit nici o urmă de civilizaţie: nici localităţi, nici 
drumuri, nici manifestări de activitate economică, nici vietăţi cît de 
cît susceptibile de viaţă socială organizată. În general, fauna 
planetei era săracă şi puţin numeroasă. Vegetaţia, în schimb, era 
variată, pompoasă, cu fructe deosebit de gustoase şi hrănitoare. 
Numai că nici o vietate nu se hrănea cu ele. Nici măcar insectele. 
Secretul l-au descoperit relativ uşor: fiinţele planetei n-aveau aparat 
digestiv. lar apele erau pustii. Nu tu plante acvatice, nu tu peşti, 
crustacee sau moluşte. Nimic. N-au descoperit nici microorganisme, 
ca şi cum planeta ar fi fost un laborator suprasterilizat. 

Personalul ştiinţific şi-a încheiat programul de cercetări. 
Concluzia a fost unanimă: pe planetă nu există ființe raţionale şi, 
precum stau lucrurile, şansele pentru o eventuală evoluţie în sensul 
unei civilizaţii sînt minime. Supoziţiile pe baza cărora a fost 
organizată expediţia s-au dovedit a fi neîntemeiate. 

Şi în noaptea aceea... 

Întâi s-a declanşat protecţia automată la radiaţie, apoi sistemul 
de apărare împotriva cîimpurilor de forţă, ca, în final, automatul 


central de protecţie să declare alarmă totală şi să ridice nava de pe 
suprafaţa planetei cu menţiunea „PERICOL IMINENT PENTRU 
VIAŢĂ” afişată pe toate ecranele. Numai după ce s-a plasat pe 
orbită şi a anunţat „ZONA NEPERICULOASĂ” automatul central 
s-a decuplat, cedînd comanda echipajului. 

Încremeniţi în fotoliile lor, buimăciţi şi înfricoşaţi, cu feţele 
crispate urmăreau ecranul principal, El, comandantul navei în 
mijloc, la dreapta lui navigatorul şef şi inginerul de bord, în stînga 
lui conducătorul ştiinţific al expediției şi reprezentantul Federaţiei. 
Pe ecran se derulau evenimentele din ultimele douăzeci de minute — 
cataclismul ce s-a abătut asupra planetei. Suprafaţa ei, acum aridă, 
pustiită şi dezgolită, arăta sinistru. 

— Nu poate fi fenomen natural, a spus el, întorcîndu-se spre 
stînga. Vocea lui nefiresc de răguşită a făcut ca ceilalţi să tresară. 

Nu i-a răspuns nimeni. Erau copleșiți de cele văzute. 

— Cum ai spus? l-a întrebat într-un tirziu savantul. 

— Ce s-a întîmplat trebuia să fi fost provocat rațional şi 
intenţionat,a precizat el. 

— O pustiire de asemenea proporţii! Mă îndoiesc, a intervenit 
reprezentantul Federaţiei. 

Navigatorul şef, care între timp a manipulat nişte butoane la 
masa lui şi acum urmărea un şir de date pe monitor, a mormăit: 

— Sursa radiaţiei şi a cimpului n-a fost identificată... 
Interesant... S-au succedat patru cîmpuri distincte... trei din ele 
necunoscute... 

— S-a făcut curăţenie la locul de muncă... a spus zîmbind 
strimb inginerul. Apoi a mai adăugat: Sterilizare completă, nici 
urmă de reziduuri, radiaţie nulă, componenta atmosferei ca mai 
înainte. 

— Bine spus: S-a pregătit laboratorul pentru o nouă experienţă, 
a conchis el cu voioşie. Cred că putem să coborîm. 

— Nici vorbă, reprezentantul Federaţiei a ridicat vocea. Riscul e 
prea mare. Şi, în definitiv, programul s-a realizat, scopul expediției 


a fost atins; pe planetă nu există civilizaţie. Confirmare mai bună 
decît imaginea actuală a planetei nici că se poate. Mergem acasă. Se 
şi vedea în sala uriaşă a Consiliului Federaţiei cum îşi prezintă 
raportul încheind modest: „Respectind întocmai instrucţiunile şi 
sarcinile încredințate de Consiliu, expediţia nu a precupeţit nici un 
efort pentru a duce la bun sfîrşit misiunea. Înfruntînd cu tenacitate 


deosebite pericole şi primejdii” - aici va insera imaginile 
cataclismului - „am fost călăuziţi de generoasele idei ale 
Federaţiei”. 


Savantul a rămas pe gînduri. În cele două luni s-a adăugat o 
cantitate imensă de date şi fapte. Prelucrarea lor va dura. Se vor 
putea scrie cîteva lucrări fundamentale... o încununare meritorie a 
unei vieţi închinate ştiinţelor... Dacă mai rămîn... cine ştie... 
Navigatorul a pomenit trei cîmpuri necunoscute... 

— În actuala sa configuraţie, planeta nu ne oferă nimic nou, a 
remarcat într-o doară. 

— Nu e vorba de planetă, a replicat el. Acum trebuie să se 
arate... Ei... el... în sfîrşit cei care au curăţat planeta. Să-i aşteptăm! 

— Cât timp? a intervenit navigatorul. Dacă, să zicem, există 
aceşti ei, zic, dacă ei au reuşit în douăzeci de minute să distrugă 
totul de pe planetă fără să lase nici cea mai mică urmă, reţineţi că şi 
radiaţia este nulă, înseamnă că dăinuiesc într-un alt timp, — a făcut o 
scurtă pauză, — care, fie că curge mai repede, fie mai încet decît al 
nostru, ori că-s în afara timpului... Şi atunci întrebarea este 
justificată: Cît timp să-i aşteptăm? 

— Deşi existența acestor „ei” este foarte ipotetică, a completat 
reprezentantul Federaţiei. Ca să fiu precis, lipsesc cu desăvîrşire! 

— Pe planetă în mod cert că nu sînt, a remarcat savantul, ştii şi 
tu foarte bine. Nu i-am descoperit. 

El devenea din ce în ce mai furios. Cum nu pot să înţeleagă? 
Dacă consideri toate faptele, dar absolut toate... 

— Nu curăţau totul, dacă n-ar vrea să se apuce din nou de 
treabă. A fost o experiență nereuşită, au abandonat-o şi urmează 


alta. 

— Zic să mai răminem... dar pe orbită, a intervenit inginerul cu 
voce scăzută. E şi mai sigur şi putem urmări... toată masa de lucru. 

— Bine. O săptămînă. Savantul s-a ridicat. Organizez observarea 
planetei. S-a întors către comandant: Pregăteşte nava de plecare! 

Observarea planetei n-a adus nimic nou. Pregătirile pentru 
plecare s-au încheiat. Ultima zi s-a declarat pentru toată lumea zi de 
odihnă. 

El a corectat orbita navei. Cînd să plece, inginerul l-a chemat la 
el. 

— În timpul manevrei a apărut unul din cîmpurile necunoscute. 
După ce ne-am înscris pe noua orbită, a dispărut. 

— Ai date despre el? 

— Puţine şi nu spun mult. lată-le, a întins mîna spre ecranul pe 
care se înşirau cifre şi semne. 

— De unde a apărut? 

— Aşa, pur şi simplu. 

— Prezintă pericol? 

— N-am trecut prin el. S-a deplasat cu noi. 

S-au adunat toţi cinci. 

— Să stabilim timpul de plecare, a spus, cu uşurare în glas, 
savantul. 

— Să mai aşteptăm. Ei sînt aici. 

— Dragul meu, s-a întors spre el reprezentantul Federaţiei cu 
fața numai un zîmbet. Toată lumea s-a convins încă o dată că pe 
planetă nu se află nici un fel de „ei”. 

— Nu-i neapărat nevoie să fie pe planetă, i-a replicat el agresiv. 
Şi nu-i neapărat nevoie ca ei să se încadreze în imaginea ta, relativ 
îngustă, despre ființele raţionale. 

— Or fi, eventual. Îngeraşi sau stafii, nu? Reprezentantul 
Federaţiei a izbucnit într-un ris batjocoritor. Vînătoarea de vrăjitoare 
încălecate pe mătură nu se organizează pe banii Federaţiei, a mai 
adăugat sarcastic. 


— Plecăm? a întrebat navigatorul, cu intenţia de a preîntimpina 
răspunsul comandantului. 

— Cine e pentru plecare? a acceptat armistițiul avantajos 
reprezentantul Federaţiei. 

— Adevărul nu se stabileşte cu majoritate de voturi! a răbufnit 
el. 

— Dar nici bătînd cu pumnul în masă, a replicat de îndată 
savantul. Sînt de părere să plecăm. 

Reprezentantul Federaţiei a pronunţaţi cu satisfacție: 

— Să plecăm. 

— Să plecăm, şi-a dat consimţămîntul şi navigatorul. 

— Mie mi-e indiferent mă abţin, a mîrîit inginerul. 

— N-aveţi decit! Plecaţi! a strigat el şi a ieşit mînios 


S-a comunicat timpul plecării; peste 24 de minute. 

El urmărea sclipirea secundelor pe afişajul numărătorii inverse. 
Şi-a mai aprins o ţigară. Cu două minute înainte de start, a chemat 
puntea de comandă. I-a răspuns navigatorul şef. 

— Să plecaţi cu viteză mică, pe orbită spirală deasă. 

— Se va întîrzia desprinderea, i-o răspuns navigatorul. 

— Tocmai. 

S-a îndreptat deja spre uşă, cînd pe ecran a apărut inginerul: 

— Vino la comandă! Repede! 

A ieşit în fugă. Ceilalţi patru erau la locurile lor. Dintr-o privire 
şi-a dat seama că s-a pornit precum a vrut el. În spirale dese. 
Atunci? 

— Priveşte aici, i-a atras atenţia inginerul. Sînt toate trei. Ne 
conduc. 

Vizualizat schematic, se vedea nava lor încadrată din față şi 
lateral de trei cîmpuri de forţă. Nu se atingeau de navă, se deplasau 
împreună cu ea. 


— Urmează cu precizie acceleraţia noastră, dar nu ne lasă să ne 
îndepărtăm. Ne ţin pe aceeaşi orbită... 

— Aţi găsit sursa lor? 

A răspuns savantul: 

— Nu provin de nicăieri. Sînt în sine. Uneori... „comunică” între 
ele. Adică îţi extind liniile de forță să devină tangente. Dar niciodată 
nu se întretaie. 

— Sînt ei! a exclamat el, aşezîndu-se în fotoliu, apoi după o 
uşoară ezitare a adăugat: Cîmpuri raţionale. 

— Sfinta trinitate. „În numele Tatălui, Fiului şi al Sfîntului Duh” 
Amin — a mormăit inginerul cu o voce incoloră. Nu puteai şti, 
glumeşte sau vorbeşte serios. 

— N-am crezut că voi pleca vreodată în cercetarea lumilor 
îndepărtate cu habotnici, a remarcat pentru sine reprezentantul 
Federaţiei. Pe urmă a adăugat cu o voce fermă. Or fi emisiuni 
pulsatorii ale soarelui ăsta galben. 

Savantul i-a retezat-o scurt: 

— Nu pulsează! 

— Să trecem prin ele şi gata. 

— Ai uitat ce au făcut pe planetă? l-a privit pieziş navigatorul. 

Inginerul a completat: 

— Toată energia noastră nu ajunge să genereze cîmpul de 
protecţie împotriva lor, dară-mi-te să trecem prin ele. 

— Şi atunci ce facem? „Domnului să ne rugăm?”! Şi copiii o să 
ridă de noi. Nu pentru asta ne-a trimis Federaţia! 

Savantul urmărit ecranul: 

— Nici un colectiv n-a găsit originea, cauza şi nici explicaţia 
fenomenului. Nu ştiu nimic mai mult decât noi. 

— Noi măcar avem o presupunere, a remarcat ironic 
reprezentantul Federaţiei. Retrăim Cartea Facerii a lui Moise, a rîs 
un pic forţat. 

Risul i s-a stins brusc cînd pe ecran unul din cîmpuri a început 
să se întindă către navă. 


— Ne atacă! a ţipat disperat. 

Inginerul a intensificat protecţia. Cele două cîimpuri au devenit 
tangente. 

— Consumul de energie a crescut brusc... limită critică... 
trebuie să reduc... 

Au rămas fără protecţie. Cîmpul de afară a ajuns pînă la navă. 
Nu s-a întîmplat nimic. 

— A cules informaţii, a pronunţat comandantul calm. Ne 
studiază... 

El şedea încordat, cu ochii pe jumătate închişi. În minte i se 
perindau cu repeziciune imagini, texte, amintiri din călătoriile 
anterioare, prevederile regulamentului privind contactele. Trebuia 
să ia o decizie. 

De partea cealaltă s-a apropiat de navă şi al doilea cimp. Numai 
cel din faţă a rămas izolat. 

Şi-a deschis ochii şi s-a întors către inginer: 

— Emite în afară prin tot spectrul radio şi urmăreşte ce se 
întîmplă cu undele. 

S-a luminat un ecran auxiliar. Undele nu pătrundeau în cele trei 
cîmpuri. 

— Încearcă la lungimile de undă ale radiaţiei remanente. 

Imaginea s-a modificat. S-a realizat tangenţa între unde şi 
cîmpuri. A crescut brusc consumul de energie pentru emitere. 

— Modelăm informaţie pe această emisie! 

— Ce fel de informaţie vrei să le transmiti? 

— Nici eu nu ştiu. Am doar o idee... Planeta... vă aduceţi 
aminte... tot era perfect, frumos steril şi... neschimbător... pentru 
că... pentru că pe planetă nu exista moarte. 

ÎI ascultau stupefiaţi. 

— N-am văzut o plantă uscată, un fruct în putrefacție, un hoit 
de animal. Plus apele sterile şi nepoluate... 

— Paradisul curat, a mirtit inginerul. 

— Am constatat că totul pe planetă, a continuat el fără să bage 


în seamă observaţia inginerului, tot ce era viu pentru a trăi consuma 
energie în formă pură. Parcă ar fi fost nişte modele rudimentare ale 
acestor cimpuri. Nu vi se par? 

— Asta au creat, o lume după chipul şi asemănarea lor, a 
pronunţat inginerul fără adresă. 

Savantul a dat din cap. 

— Este o ipoteză. 

El a continuat, înfierbîntindu-se din ce în ce mai mult, 
ordonîndu-şi ideile: pe măsură ce îşi expunea viziunea: 

— Au creat o lume perfectă, imuabilă... Fără moarte nu există 
evoluţie... N-aveau de unde să ştie. Sînt nemuritoare. Perfecte. 
Cîmp şi energie primară. Ajunse la forma supremă de organizare, 
dobîndind rațiune, dacă vreţi, conştiinţă de sine. Şi în sine! 

Savantul, aprins la fată, a completat: 

— Tragedia perfecțiunii constă în necunoaşterea imperfecţiunii, 
în lipsa năzuinţei spre autodepăşire... 

— Şi atunci am venit noi. Nu puteau să nu ne compare. Şi 
perfecțiunea lumii create de ele s-a dovedit a fi mult inferioară. Că 
doar am conchis unanim că şansele pentru evoluţie sînt minime. Şi 
au abandonat experimentul. Ca să înceapă altul. 

Ochii savantului s-au luminat: 

— Şi nu ştiu cum! 

Inginerul a schițat un zîmbet dispreţuitor: 

— Falimentul metodei „după chipul şi asemănarea”! 

— Bine, bine, şi ce le putem spune noi? a întrebat navigatorul. 
Că doar n-o să ne desfacă în molecule să ne afle codul genetic? 

El a continuat, urmîndu-şi propriile gînduri: 

— Ei nu cunosc... şi n-au de unde să cunoască în veşnicia lor 
algoritmul fundamental al Naturii: „încercare şi eroare”, cu 
elementul indispensabil — moartea, ca prezumție a naşterii şi a 
evoluării. 

— Toate-s bune şi frumoase, interveni cu o mină îngrijorată 
reprezentantul Federaţiei, dar cum scăpăm de ele?... Să nu le 


aducem pe capul Federaţiei? Dacă le apucă acolo experimentările, 
s-a zis cu noi! 

— Le vom emite „Evoluţia vieţii pe Pămînt”. Perfecţiunea a fost 
şi trebuie să rămînă ţintă a vieţii, nicidecum punct de plecare. 
Altminteri îşi pierde sensul, zicînd aceasta, savantul s-a ridicat, 
îndreptîndu-se spre uşă. Mă duc să pregătim materialele. 

Emisia a consumat aproape toate resursele energetice ale navei. 
Cîmpurile au dispărut. 

— Frumos aţi rezolvat contactul! a răbufnit reprezentantul 
Federaţiei. Şi acum cu ce mai plecăm? 

— Şi nici măcar visle nu avem! aceea a continuat cu voce tare: la 
priviţi, Tatăl nostru revine. O să ne dea tablele de piatră cu 
Decalogul. 

Într-adevăr, cîmpul din faţă s-a instalat la locul lui. Încet s-au 
întins două braţe spre navă, o mîngîiau parcă, pînă ce au cuprins-o, 
unindu-se în urma ei. Acum nava se găsea în interiorul cîimpului, 
într-o zonă izolată, fără să fie atinsă de liniile de forţă. Lumea 
înconjurătoare, planeta, soarele galben, stelele îndepărtate, totul a 
dispărut. 

Ei au rămas cu privirile pironite pe ecranul gol, în tăcere şi 
neclintiţi. Apoi dintr-o dată au tresărit cu toţii. A apărut imaginea. 
Imaginea atit de familiară şi obişnuită a sistemului solar. Din 
difuzor a răsunat vocea cunoscută a dispecerului de pe 
cosmodromul lunar: 

— Bun sosit acasă! Încadraţi-vă pe culoarul patru. Imediat ajung 
şi aparatele de însoţire. 

Pe ecran au apărut patru punctulețe luminoase, care se apropiau 
vertiginos. 


